paragraph_text: Oklahoma, savezna država u središnjem dijelu SAD-a koja se prostire na oko 180,000 četvornih kilometara, pretežno brežuljkastog kraja, smještenog sjeverno od rijeke Red River. Glavni vodeni tokovi Arkansas, Cimarron i Canadian teku iz smjera sjeverozapada i pripadaju atlantskom slivu. 1541. kroz Oklahomu prvi prolazi španjolski istraživač Coronado, u potrazi za  'Izgubljenim zlatnim gradom' , a pod vlast SAD-a doći će tek Kupnjom Louisiane (Louisiana Purchase), koju su 1803. kupile od Francuza, čime su dobile otvoren pristup pacifičkoj obali. Ovaj kraj isprva će biti poznat kao Indian Territory, i na njega će ranih 1820.-tih biti preseljeno Pet civiliziranih plemena, a kasnije i ostala nadvladana plemena. Tek šesnaestog dana mjeseca studenog 1907. godine Oklahoma će postati država. Mnogobrojni indijanski rezervati se ukidaju, Indijanci postaju građani SAD-a, pa im se zemlja dijeli pojedinačno, a ostatak se otvara za naseljavanje bijelog stanovništva. Danas je Oklahoma država s velikim rafinerijama nafte i razvijenom industrijom (automobili, metalurgija). Grad Oklahoma City (506,132; 2000) prometno je čvorište države i njezin glavni grad, a ostali značajniji gradski centri su (2000): Enid (47,045), Edmond (68,315), Lawton (92,757), Tulsa (393,049), Muskogee (38,310) i drugi.